# ***Styregruppen for data og arkitektur***

# **Reviewrapport for: Ny NemKonto**

06. januar 2020

**Indhold**

[***Styregruppen for data og arkitektur*** 1](#_Toc29215455)

[**Reviewrapport for: Ny NemKonto** 1](#_Toc29215456)

[Ny NemKonto 2](#_Toc29215457)

[Projektresume 2](#_Toc29215458)

[Anbefalinger 3](#_Toc29215459)

[Anbefalinger til de nuværende projekter 3](#_Toc29215460)

[Tværgående Anbefalinger 5](#_Toc29215461)

# Ny NemKonto

Reviewet af Ny NemKonto er udført 04. november til 06. januar 2020 på baggrund af projektets fremsendte materialer:

1. Brev fra NemKonto
2. NNK ADD v0-3
3. Projektgrundlag for Ny NemKonto – til IT Rådet
4. It-rådets anbefalingsbrev til projekt Ny NemKonto
5. Svar til IT-Rådet

Reviewet er udført i overensstemmelse med retningslinjer for arkitekturreviews, godkendt af styregruppen for data og arkitektur maj 2017. Udgangspunktet for reviewet udgøres af hvidbog om fællesoffentlig digital arkitektur. Det er i bilag 1 udarbejdet en kortlægning af hvilke arkitekturregler der har motiveret de givne anbefalinger til projektet, og som med fordel kan læses for at understøtte overensstemmelse med hvidbogens principper. Reviewboardet og deltagere er listet i nedenstående tabel:

|  |  |  |
| --- | --- | --- |
| **Reviewboard:** | Johan Overbeck, Arkitekt | ATP |
| **Sekretariat for 8.1:** | Mads Hjorth, Arkitekt | Digitaliseringsstyrelsen - CTD |
|  | Asbjørn Flyger Lauwersen, Facilitator | Digitaliseringsstyrelsen - CTD |
| **Projektdeltagere:** | Britt Johnsen, Projektleder  | Digitaliseringsstyrelsen |
|  | Lars Thomsen, Arkitekt | Digitaliseringsstyrelsen |
|  | Thomas Watts, Arkitekt | Digitaliseringsstyrelsen |
|  | Thomas Brasholt, Arkitekt | Digitaliseringsstyrelsen |

# Projektresume

Ny NemKonto er et infrastrukturprojekt, der skal sikre, at borgere og virksomheder fortsat kan være trygge ved, at NemKonto-løsningen er tidssvarende og fungerer, som den skal. I kombination med øget offentligt ejerskab til løsningen, vil projektet medføre, at det fremover bliver lettere at videreudvikle og tilpasse systemet og dermed sikre tidssvarende løsninger, der lever op til borgeres, virksomheders og myndigheders behov. Løsningen vil desuden lettere kunne indgå i selvbetjeningsløsningers brugerrejser og medvirke til at reducere antallet af henvendelser grundet usikkerhed omkring udbetalinger.

For at opnå dette formål vil projektet konkurrenceudsætte, udvikle og idriftsætte en moderniseret, modulopbygget og fremtidssikret NemKonto-løsning. I tillæg hertil skal der ske en forenkling af det nuværende lovkompleks om NemKonto, da den teknologiske udvikling hurtigt ændrer sig.

Projektet vil udbyde og etablere løsningen som en række separate, komponenter, der hver især understøtter en del af forretningsfunktionaliteten. Sammenhænge, både internt i systemet og mod eksterne systemer, skabes gennem standardiserede, åbne snitflader. Herved muliggøres løbende test og idriftsættelse af løsningen.

Projektet vil først etablere en driftsplatform, som løsningen skal driftes på, samt register- og betalingsformidlingsfunktionaliteten. Afklaringer på dele af forretningsfunktionalitet i relation til Gældsmodregning og Ventekonto kan derfor ske samtidig med en tidlig konkurrenceudsættelse af de mest centrale dele af løsningen.

Den komponentbaserede tilgang med åbne snitflader muliggør desuden, at brugen af data i NemKonto-registret ikke låses til en bestemt forretningsfunktionalitets nuværende implementering. Det vil således i fremtiden være muligt grundlæggende at ændre de services og tilknyttede applikationer, der bruger og agerer på NemKonto-data, uden at dette dermed ændrer væsentligt ved kernefunktionaliteten.

# Anbefalinger

Reviewet af *Ny NemKonto* har identificeret en række anbefalinger, der fremstår i to kategorier:

1. Anbefalinger til det nuværende projekt: Herunder fremstår anbefalinger til projektet i dets nuværende og kommende faser, som det er præsenteret for reviewboardet.
2. Tværgående anbefalinger: Disse anbefalinger identificeres af reviewboardet som centrale og relevante for projektets fremtidige succes, men samtidig af en sådan karakter, at disse udfordringer ikke kan løses af projektet isoleret set.

For så vidt angår anbefalinger til de nuværende projekter anmodes projekterne om at imødekomme disse ud fra følg-eller-forklar princippet i deres bemærkninger til reviewrapporten samlet i en handlingsplan.

For tværgående anbefalinger, udarbejder sekretariatet for initiativ 8.1 beslutningsoplæg, som ligeledes indgår ligeledes i styregruppen for data og arkitekturs behandling af reviewet.

## Anbefalinger til de nuværende projekter

 **1. Det anbefales, at projektet tydeliggør roller og beslutningskompetencer ved navn, i forhold til projektets dokumentation, produkter og leverandørens leverancer.**

Anbefalingen er motiveret af arkitekturreglerne *AR 1.1 – Styr arkitekturen på rette niveauer og sammenhængende* og *AR 1.5 – Hav tilstrækkeligt med kompetencer til arkitekturarbejdet.*

For at sikre tydelig styring og god koordinering i projektet vurderer reviewboardet at det vil være gavnligt for projektet at beskrive hvilke fora og personer der har beslutningskompetencer og ansvar for forskellige dele af projektet. Herunder hvem der koordinerer og udfører dokumentationen, projektets beslutningsoplæg og hvem der har ansvar for at sikre leverancer fra en kommende leverandør.

**2. Det anbefales, at projektet etablerer en simpel og konkret fortælling og tegning, der beskriver de vigtigste motivationer, funktioner, komponenter og interessenter der optræder i den endelige løsning og deres relationer.**

Anbefalingen er motiveret af arkitekturreglerne *AR 1.1 – Styr arkitekturen på rette niveauer og sammenhængende* og *AR 2.4 – Byg med udgangspunkt i brugeren og forberedt til forandring.*

Reviewboardet vurderer, at det vil være hensigtsmæssigt for projektet at have en illustration, der dokumentere hvordan sammenhængen mellem interessenters motivation, funktioner i Ny NemKonto og Ny NemKontos komponenter. Ved at kunne overskue hvordan Ny NemKonto besvarer interessenternes motivation og ønsker, bliver det nemmere at træffe beslutninger om scope og vurdere de enkelte funktioner og komponenters vigtighed for det samlede projekt. Dette kan yderligere tydeliggøre eventuelle afhængigheder, der kan være relevante for planlægningen.

**3. Det anbefales, at projektet ikke begrænser muligheden for at dele data med private og offentlige aktører i udbudsstrategien og sikre ejerskab over data.**

Anbefalingen er motiveret af arkitekturreglerne *AR 2.4 – Byg med udgangspunkt i brugeren og forberedt til forandring* og *AR 2.5 Stil data og løsninger til rådighed for private.*

Reviewboardet vurderer, at der kan være værdifulde data i Ny NemKonto-systemet, som har potentiale til at blive udstillet til det private marked, eller til andre offentlige aktører end dem der oprindeligt er en del af projektet. For at kunne indfri dette potentiale vurderer reviewboardet at det er vigtigt at sikre ejerskab over data, og holde muligheden for at udstille data fra systemet for øje i analysefasen og som en del af udbudsstrategien.

**4. Det anbefales, at projektet henviser til den relevante lovgivning i det omfang det er rammesættende for projektet. Herunder både motiverende og begrænsende lovgivning.**

Anbefalingen er motiveret af arkitekturreglen *AR 3.1 – Tag højde for juridiske bindinger i forhold til deling og genbrug af data og it-systemer.*

Reviewboardet vurderer, at det vil være gavnligt for projektet at tydeliggøre hvordan de juridiske rammer skaber forudsætninger for projektet. Eksempelvis kan udbudslovens motiverende rolle for projektets opstart med fordel beskrives, ligesom den relevante lovhjemmel for den opgave Ny NemKonto skal løfte, også bør være tydelig for projektet. På lignende vis bør også de bilaterale aftaler mellem NemKonto og samarbejdspartnere, der er rammesættende for projektet beskrives.

**5. Det anbefales, at projektet anvender de fællesoffentlige regler for begrebs og datamodellering.**

Anbefalingen er motiveret af arkitekturreglen *AR 1.3 – Anvend fælles ramme for beskrivelse af arkitekturen* og *6.2 Anvend fælles regler for dokumentation af data.*

Reviewboardet vurderer, at de data og begreber der indgår i Ny NemKonto bør modelleres efter der fællesoffentlige regler, for at sikre mulighed for genbrug og udstilling i det fællesoffentlige modelkatalog.

**6. Det anbefales, at projektet beskriver hvilke aktører, der behandler hvilke data, i hvilke komponenter.**

Anbefalingen er motiveret af arkitekturreglerne *AR 5.2 Optimer tværgående processer efter fælles mål* og *AR 6.1 – Del og genbrug data.*

Reviewboardet vurderer at det kan være en hjælp til udarbejdelse af DPIA, eventuelle principper og arbejdet med privacy by design og dataminimering for løsningen hvis det er tydeligt for alle involverede parter, hvem der har ansvaret for hvilken data.

**7. Det anbefales, at projektet planlægger med syn for det lange perspektiv der tager højde for eksempelvis exit-strategier, komponenternes levetider og det næste genudbud.**

Anbefalingen er motiveret af arkitekturreglerne *AR 2.4 – Byg med udgangspunkt i brugere og forberedt til forandring* og *AR 3.1 – Tag højde for juridiske bindinger i forhold til deling og genbrug af data og it-systemer.*

For at undgå at Ny NemKonto kommer i samme problemstilling med udbudspligten, som den nuværende NemKonto er kommet i, vurderer reviewboardet at det vil være hensigtsmæssigt at udforme Ny NemKonto, med henblik på at lette udbudspligten fremover. Dette kan løftes på en række måder, og kan indebærer særlige krav til dokumentation eller løs kobling til driftsmiljøet.

**8. Det anbefales, at projektet forholder sig til eIDAS forordningen. Forordningens definerede tillidstjenester kan være relevante for projektet at anvende.**

Anbefalingen er motiveret af arkitekturreglen *AR 4.2 – Anvend fælles arkitektur for informationssikkerhed.*

Reviewboardet vurderer, at Ny NemKontos funktionalitet kan indeholde en tillidstjeneste der kan tolkes til at være en delivery service, for information om penge. Det kan have indflydelse på projektets scope, i forhold til europæiske brugere uden for Danmark. Eksempelvis i situationer hvor danskere har udenlandske arbejdsgivere, eller danske virksomheder har udenlandske medarbejdere, der ikke er kunder i en dansk bank.

## Tværgående Anbefalinger

**9. Det anbefales, at Digitaliseringsstyrelsen koordinere kravene til anvendere og dataleverandører fra NgDP, MitID, NemLog-in3, Orkestreringskomponenten og Ny NemKonto, når systemerne går live.**

Når en række nye infrastrukturkomponenter går live nogenlunde samtidig, stiller det en række samtidige krav til dataleverandører og aktører i det offentlige digitale landskab. For at støtte anvendelse og mindske byrderne for dataleverandørerne vurderer reviewboardet at de krav der udspringer af overgangen til en ny generation af infrastrukturkomponenter bør koordineres, således at anvender og dataleverandører kan få et samlet overblik over hvilke forandringer de står overfor.

**10. Det anbefales, at Digitaliseringsstyrelsen etablerer ensartede principper for dokumentation og processer der kan understøtte nemmere genudbud af eksisterende infrastrukturløsninger.**

Reviewboardet vurdere, at ensartet dokumentation på tværs af infrastrukturkomponenterne, og ensartede principper om hvordan man understøtter fremtidig udvikling og genudbud, kan være med til at gøre fremtidige udbudsprocesser nemmere at planlægge.